FI Euroopan unionin virallinen lehti C 198/73

Euroopan talous- ja sosiaalikomitean lausunto aiheesta ”Ehdotus Euroopan parlamentin ja neuvoston asetukseksi poikkeamien ilmoittamisesta siviili-ilmailun alalla, asetuksen (EU) N:o 996/2010 muuttamisesta sekä direktiivin 2003/42/EY, komission asetuksen (EY) N:o 1321/2007 ja komission asetuksen (EY) N:o 1330/2007 kumoamisesta”

COM(2012) 776 final – 2012/0361 (COD)

2013/C 198/12

Esittelijä: Raymond HENCKS

Neuvosto päätti 24. tammikuuta 2013 ja Euroopan parlamentti 17. tammikuuta 2013 Euroopan unionin toiminnasta tehdyn sopimuksen 100 artiklan 2 kohdan nojalla pyytää Euroopan talous- ja sosiaalikomitean lausunnon aiheesta

Ehdotus – Euroopan parlamentin ja neuvoston asetus poikkeamien ilmoittamisesta siviili-ilmailun alalla, asetuksen (EU) N:o 996/2010 muuttamisesta sekä direktiivin 2003/42/EY, komission asetuksen (EY) N:o 1321/2007 ja komission asetuksen (EY) N:o 1330/2007 kumoamisesta

COM(2012) 776 final – 2012/0361 (COD).

Asian valmistelusta vastannut "liikenne, energia, perusrakenteet, tietoyhteiskunta" -erityisjaosto antoi lausuntonsa 3. huhtikuuta 2013.

Euroopan talous- ja sosiaalikomitea hyväksyi 17.–18. huhtikuuta 2013 pitämässään 489. täysistunnossa (huhtikuun 17. päivän kokouksessa) seuraavan lausunnon. Äänestyksessä annettiin 195 ääntä puolesta ja 1 vastaan 1:n pidättyessä äänestämästä.

1. Päätelmät ja suositukset

1.1 ETSK on tyytyväinen komission toimiin, joilla pyritään ehkäisemään onnettomuuksia siviili-ilmailun alalla sekä vahvistamaan tiedonkulkua poikkeamista tai vaaratilanteista, jotka vaarantavat – tai vaarantaisivat, jos niihin ei puututa – matkustajien tai muiden henkilöiden tai ilma-aluksen turvallisuuden.

1.2 Onnettomuusriskien määritteleminen ja ehkäiseminen siviili-ilmailussa edellyttää, että kaikki alan ammattilaiset saadaan ilmoittamaan kaikki sellaiset poikkeamat, jotka saattavat muodostaa turvallisuusriskin, mukaan lukien mahdolliset virheet, joita alan työntekijät ovat tehneet itse tai joissa he tai heidän työtoverinsa ovat olleet osallisina.

1.3 Tällainen ilmoitusjärjestelmä voi toimia tehokkaasti ainoastaan, jos — kyseisten poikkeamien ilmoittamisen ainoana tarkoituksena on ehkäistä onnettomuudet ja vaaratilanteet eikä syyllisyyden tai vahingonkorvausvelvollisuuden osoittaminen — sitä sovelletaan osana oikeudenmukaista toimintaympäristöä, jossa asianosaiset työntekijät ovat suojassa työnantajansa heihin kohdistamilta toimilta eikä heille aiheudu haittaa tai oikeudellisia seuraamuksia tahattomista virheistä, ellei kyseessä ole huolellisuusvelvoitteen törkeä ja tahallinen rikkominen, joka on selkeästi osoitettu.

1.4 ETSK katsoo, että tietolähteen suojelua koskevia nykyisiä toimenpiteitä sekä lausunnon aiheena olevassa asetuksessa tarkoitettuja lisätoimenpiteitä voidaan edelleen vahvistaa tai täydentää. Tätä varten ETSK — toistaa ehdotuksensa oikeudenmukaista toimintaympäristöä koskevan eurooppalaisen peruskirjan laatimisesta — kehottaa tarkentamaan nimenomaisesti, että paitsi jäsenvaltioiden myös siviili-ilmailualan organisaatioiden on pidätyttävä aloittamasta oikeudenkäyntimenettelyjä sellaisten suunnittelemattomien tai tahattomien lainrikkomusten johdosta, jotka tulevat niiden tietoon ainoastaan siksi, että niistä on tehty ilmoitus — katsoo, että toimivaltaisen viranomaisen olisi hyväksyttävä alan organisaatioiden laatimat sisäiset säännöt, joissa määritellään, miten oikeudenmukaista toimintaympäristöä koskevat periaatteet taataan ja miten niitä sovelletaan, ennen näiden sääntöjen täytäntöönpanoa.

1.5 Koska oikeudenmukainen toimintaympäristö on ratkaisevan tärkeä ilmoittajien suojelemiseksi tehokkaalla tavalla ja tätä kautta onnettomuusriskien ehkäisemiseksi, ETSK on antanut ulkopuolisen asiantuntijan tehtäväksi laatia aiheesta tutkimus, jonka päätelmät lähetetään sidosryhmille.

1.6 ETSK suhtautuu varauksellisesti uuteen säännökseen, jonka mukaan vastedes ilmoittaja voi jättää ilmoituksensa joko työnantajalleen tai toimivaltaiselle viranomaiselle, kun tähän asti ilmoituksen on voinut jättää ainoastaan viranomaiselle. Komitea katsoo, että riippumattomuuden takaamiseksi ja jotta työnantaja ei myöhemmin pääse muokkaamaan ilmoituksessa esille tuotuja seikkoja, ilmoittajan olisi toimitettava ilmoituksestaan kopio myös toimivaltaiselle viranomaiselle.

1.7 ETSK pahoittelee, ettei asetuksessa anneta nimenomaisesti matkustajille mahdollisuutta ilmoittaa vaaratilanteista, vaikka matkustajat suhtautuvat usein valppaammin infrastruktuurien ja palveluiden turvallisuusriskeihin ja kiinnittävät huomiota puutteisiin, jotka alan ammattilaiset näkevät rutiininomaisesti toisenlaisin silmin. Sama koskee liikuntarajoitteisia henkilöitä, jotka kykenevät parhaiten arvioimaan heidän omaan tilanteeseensa liittyviä riskitekijöitä. ETSK ehdottaakin sellaisten menettelyiden luomista, joilla kaikki matkustajat integroidaan poikkeamia koskevaan tiedonkulkuun.

1.8 Lopuksi ETSK katsoo, että ilmoittamisvelvollisuuden olisi koskettava myös poikkeamia tai puutteita, jotka havaitaan lentokoneeseen nousuun liittyvissä menettelyissä, etenkin matkustajille tehtävissä turvatarkastuksissa.

2. Johdanto

2.1 Jäsenvaltioon rekisteröidyille tai jäsenvaltioon sijoittautuneen yrityksen käyttämille ilma-aluksille on lentoliikenteen sisämarkkinoiden perustamisesta (1992) lähtien asetettu yhä tiukempia lentoturvallisuutta koskevia lainsäädännöllisiä vaatimuksia, ja onnettomuuksista on laadittu perusteelliset ja riippumattomat tutkinnat. Tämän seurauksena kuolemaan johtavien lento-onnettomuuksien määrä on laskenut huomattavasti ja lähes jatkuvasti.

2.2 Kokemus on osoittanut, että jonkinlaiset vaaratilanteet tai puutteet ovat monesti paljastaneet turvallisuusriskien olemassaolon jo ennen onnettomuuden tapahtumista. Nopeasti on käynyt selväksi, että lentoturvallisuuden parantaminen on yhä vaikeampaa, mikäli noudatetaan ainoastaan tähän asti käytettyä "reaktiivista" lähestymistapaa, eli vain reagoidaan tapahtuneisiin onnettomuuksiin ja otetaan niistä oppia.

2.3 Euroopan unioni ei olekaan voinut tyytyä pelkkään lainsäätäjän rooliin, vaan sen on täytynyt pyrkiä järjestelmällisesti puuttumaan lentoturvallisuuteen liittyviin riskeihin. Poikkeamien ilmoittamista siviili-ilmailun alalla koskevassa direktiivissä 2003/42/EY omaksuttiin täydentävä "proaktiivinen" lähestymistapa.

2.4 Ilmoittamisjärjestelmä perustuu poikkeamista tai puutteista ilmoittajan ja näiden tietojen keruusta ja arvioinnista vastaavan yhteisön väliseen luottamussuhteeseen.

2.5 Vuodesta 2007 Euroopan unionilla on ollut eurooppalainen keskusrekisteri (ECR), johon kootaan kaikki jäsenvaltioiden keräämät siviili-ilmailun poikkeamat. Tällä hetkellä rekisterissä on lähes 600 000 poikkeamaa.

2.6 Koska kerätyt tiedot ovat arkaluonteisia, ne ovat luottamuksellisia ja niitä voidaan käyttää ainoastaan osallistujien ja kohderyhmien toimintoihin. Aiheettomien pelkojen ja reaktioiden välttämiseksi suurelle yleisölle annettavat tiedot on toimitettava yhdistetyssä muodossa. Useimmiten kyseessä on vuosittainen kertomus lentoturvallisuuden yleisestä tasosta.

2.7 Pakollisen ilmoitusjärjestelmän lisäksi jäsenvaltiot voivat ottaa käyttöön vapaaehtoisen ilmoitusjärjestelmän sellaisten siviili-ilmailussa havaittujen puutteiden keräämiseksi ja analysoimiseksi, jotka eivät kuulu pakollisen ilmoitusjärjestelmän soveltamisalaan.

2.8 Ilmoittamisvelvollisuus koskee kaikkia lentoliikenneketjun toimijoita, kuten lentoyhtiöitä, sertifioitujen lentopaikkojen pitäjiä, maahuolintayrityksiä jne.

2.9 Jos siviili-ilmailun eri henkilöstöryhmiin kuuluvat työntekijät havaitsevat poikkeamia, joilla on merkitystä onnettomuuksien ehkäisyn kannalta, heidän on ilmoitettava niistä.

2.10 Ilmoituksista on poistettava kaikki ilmoituksen tekijää koskevat henkilötiedot ja sellaiset tekniset yksityiskohdat, jotka saattaisivat johtaa ilmoituksen tekijän henkilöllisyyden paljastumiseen. Jäsenvaltioiden on pidettävä huolta siitä, että vaaratilanteista ilmoittaneille työntekijöille ei aiheudu vaikeuksia työnantajan taholta. Poikkeamasta ilmoittaneelle henkilölle ei saa koitua minkäänlaisia hallinnollisia, kurinpidollisia tai ammatillisia seuraamuksia, ellei kyseessä ole törkeä huolimattomuus tai tahallinen rikkomus.

3. Uuden asetuksen sisältö

3.1 Euroopan komission mukaan poikkeamista tehtyjen ilmoitusten välittämisessä eteenpäin ja ECR:n käytössä on edelleen tiettyjä puutteita, jotka rajoittavat niiden hyödyllisyyttä ja saattavat haitata vakavasti kokemuksiin perustuvan palautteen hyödyntämistä onnettomuuksien välttämiseksi. Tilanteen korjaamiseksi komissio esittää seuraavia toimenpiteitä:

3.1.1 Poikkeamien parempi keruu

Ehdotuksessa luodaan edellytykset sen varmistamiseksi, että kaikista poikkeamista, jotka vaarantavat tai vaarantaisivat ilmailun turvallisuuden, ilmoitetaan. Pakollisen järjestelmän ohella ehdotuksessa määrätään perustamaan vapaaehtoisia järjestelmiä.

Ehdotuksessa on myös säännöksiä, joilla kannustetaan ilmailun ammattilaisia ilmoittamaan tietoja ilman, että heidän tarvitsee pelätä rangaistuksia, ellei kyseessä ole törkeä huolimattomuus.

3.1.2 Tiedonkulun selkeyttäminen

Viranomaisten lisäksi myös jokaisen ilmailun alalla toimivan organisaation on otettava käyttöön ilmoitusjärjestelmä.

3.1.3 Tietojen parempi laatu ja kattavuus

Poikkeamailmoitusten on sisällettävä vähimmäistiedot ja tietyt pakolliset tietokentät. Poikkeamat on luokiteltava riskin perusteella valmisteilla olevan eurooppalaisen yhteisen riskiluokitusjärjestelmän mukaisesti. Lisäksi on pantava täytäntöön tietojen laadun tarkastusmenettelyjä.

3.1.4 Parempi tiedonvaihto

Jäsenvaltioiden ja EASA:n mahdollisuuksia päästä eurooppalaiseen keskusrekisteriin (ECR) laajennetaan koskemaan kaikkia kyseisen tietokannan sisältämiä tietoja. Kaikkien poikkeamailmoitusten on oltava yhteensopivia unionin ECCAIRS-ohjelmiston kanssa.

3.1.5 Parempi suoja turvallisuustietojen epäasianmukaista käyttöä vastaan

Kerättyjen tietojen luottamuksellisuuden takaamista koskevan velvoitteen ohella tiedot on asetettava saataville ja käyttöön ainoastaan ilmailun turvallisuuden ylläpitämiseksi tai parantamiseksi. Oikeusviranomaisten kanssa on tehtävä sopimuksia, joilla vähennetään niitä kielteisiä vaikutuksia, joita voi aiheutua näiden tietojen käytöstä oikeudellisiin tarkoituksiin.

3.1.6 Ilmoittajan parempi suojelu tietojen jatkuvan saatavuuden varmistamiseksi (oikeudenmukainen toimintaympäristö)

Ehdotuksessa vahvistetaan poikkeaman ilmoittajan suojeluun liittyviä sääntöjä sekä vahvistetaan velvoite esittää poikkeamailmoitukset yksilöimättömässä muodossa ja rajoitetaan henkilötiedot sisältävien tietojen saatavuus vain tiettyihin henkilöihin. Sääntöä, jonka mukaan työnantajat eivät voi törkeän huolimattomuuden tapauksia (siten kuin ne määritellään asetusehdotuksen 2 artiklan 4 kohdassa) lukuun ottamatta aiheuttaa haittaa työntekijöilleen ilmoitettujen tietojen perusteella, vahvistetaan. Siviili-ilmailun alalla toimivia organisaatioita pyydetään laatimaan asiakirja, jossa kuvaillaan, miten työntekijöiden suojelu taataan. Lisäksi kunkin jäsenvaltion on nimettävä tietolähteen suojelua koskevien säännösten täytäntöönpanosta vastaava taho, jolle ilmoittajat voivat ilmoittaa kyseisten sääntöjen rikkomisesta. Tarvittaessa kyseinen taho ehdottaa jäsenvaltiolleen seuraamusten määräämistä näitä sääntöjä rikkoneelle työnantajalle.

3.1.7 Tietojen analysointia ja jatkotoimien toteuttamista kansallisella tasolla koskevien vaatimusten käyttöönotto

Ehdotuksessa saatetaan kerättyjen poikkeamien analysointiin ja seurantaan liittyvät kansainvälisellä tasolla sovitut säännöt osaksi EU:n lainsäädäntöä.

3.1.8 Vahvempi EU-tason analyysi

Ehdotuksessa vahvistetaan periaate, että EASA ja jäsenvaltiot analysoivat eurooppalaisen keskusrekisterin sisältämiä tietoja, ja jo aloitettu yhteistyö virallistetaan ilmailualan turvallisuusanalyytikkojen verkostossa, jonka puheenjohtajana toimii EASA.

3.1.9 Parempi avoimuus suhteessa suureen yleisöön

Tarvittavaa luottamuksellisuutta kunnioittaen jäsenvaltioiden on julkaistava vuosittain turvallisuuskatsaus, joka sisältää yhdistetyssä muodossa tietoa toteutetuista toimenpiteistä, joilla pyritään parantamaan lentoturvallisuutta.

4. Yleistä

4.1 ETSK on tyytyväinen komission toimiin, joilla pyritään ehkäisemään onnettomuuksia siviili-ilmailun alalla sekä vahvistamaan tiedonvaihtoa poikkeamista, jotka vaarantavat – tai vaarantaisivat, jos niihin ei puututa – matkustajien tai muiden henkilöiden tai ilma-aluksen turvallisuuden.

4.2 Komitea pitää myös myönteisenä lainsäädännön yksinkertaistamista, sillä yhdellä säädöksellä korvataan yksi direktiivi ja kaksi asetusta.

4.3 Koska jäsenvaltiot ylittävät säännöllisesti määräajat direktiivien saattamisessa osaksi kansallista lainsäädäntöä – näin myös käsiteltävänä olevasta asiasta annetun direktiivin 2003/42/EY kohdalla – ja koska mahdollisten turvallisuusongelmien havaitseminen mitä pikimmin voi auttaa välttämään onnettomuuksia ja pelastaa ihmishenkiä, ETSK on yhtä mieltä komission kanssa siitä, että suoraan sovellettava säädös, eli tässä tapauksessa asetus, on asianmukaisin oikeudellinen väline asetettujen tavoitteiden saavuttamiseksi.

4.4 Yleisellä tasolla ETSK hyväksyy lausunnon kohteena olevan asetusehdotuksen. Komiteaa kuitenkin askarruttavat seuraavat seikat:

4.5 Vastedes ilmoittaja voi jättää ilmoituksensa joko työnantajalleen tai toimivaltaiselle viranomaiselle, kun tähän asti ilmoituksen on voinut jättää ainoastaan viranomaiselle. Mikäli ilmoitus jätetään suoraan työnantajalle, tämän on toimitettava se eteenpäin toimivaltaiselle viranomaiselle. Kuitenkin ehdotetun asetuksen 7 artiklan 3 kohdassa säädetään, että alan organisaatioiden ja jäsenvaltioiden on luotava tietojen laadun tarkastusmenettelyjä erityisesti varmistaakseen poikkeamailmoituksen ja ilmoittajan ilmoittamaa poikkeamaa koskevien alkuperäisten tietojen välisen johdonmukaisuuden. ETSK päättelee tästä, että ilmoittajan alun perin antamat tiedot poikkeamista eivät ole välttämättä samoja kuin viranomaiselle toimitettavat tiedot. Tätä komitea ei voi hyväksyä. Komitea suhtautuu varauksellisesti ilmoituksen toimittamiseen suoraan työnantajalle. Riippumattomuuden takaamiseksi ja jotta työnantaja ei myöhemmin pääse muokkaamaan ilmoituksessa esille tuotuja seikkoja, ilmoittajan olisi toimitettava ilmoituksestaan kopio myös toimivaltaiselle viranomaiselle.

4.6 ETSK toteaa, että ehdottomasti ilmoitettavien vaaratilanteiden luettelossa (asetuksen liite 1) eivät ole lentokoneeseen nousua edeltävät toimenpiteet. Näin ollen lentokoneeseen nousua edeltävässä turvatarkastuksessa havaitut puutteet on korkeintaan ilmoitettava vapaaehtoisen ilmoitusjärjestelmän yhteydessä. Tällaisilla puutteilla voi kuitenkin olla tuhoisia seurauksia, joten ETSK katsoo, että niiden pitäisi olla pakollisesti ilmoitettavien poikkeamien luettelossa.

4.7 Ehdotetussa asetuksessa ei myöskään nimenomaisesti anneta matkustajille mahdollisuutta ilmoittaa vaaratilanteista, vaikkakaan tätä mahdollisuutta ei suljeta pois, sillä asetuksessa todetaan, että vapaaehtoisten ilmoitusjärjestelmien on mahdollistettava tietojen keruu myös muilta kuin alan ammattilaisilta, joilla on ilmoittamisvelvollisuus. Matkustajat kuitenkin suhtautuvat usein valppaammin infrastruktuurien ja palveluiden turvallisuusriskeihin ja kiinnittävät huomiota puutteisiin, jotka alan ammattilaiset näkevät rutiininomaisesti tai ammattisokeuden vuoksi toisenlaisin silmin. ETSK ehdottaakin sellaisten menettelyiden luomista, joilla matkustajat integroidaan poikkeamia koskevaan tiedonkulkuun. Tämä koskee myös liikuntarajoitteisia henkilöitä, jotka rinnastetaan asetuksen liitteen 1 kohdassa 4.3 muihin matkustajiin matkatavaroista ja rahdista huolehtimisen osalta, vaikka riskitekijät ovat aivan erilaiset.

5. Oikeudenmukainen toimintaympäristö

5.1 Onnettomuusriskien määritteleminen ja ehkäiseminen siviili-ilmailussa edellyttää, että kaikki alan ammattilaiset saadaan ilmoittamaan kaikki sellaiset poikkeamat, jotka saattavat muodostaa turvallisuusriskin.

5.2 On edellytettävä, että tarvittaessa asianosaiset ilmoittavat virheet, joita he ovat tehneet itse tai joissa he tai heidän työtoverinsa ovat olleet osallisina.

5.3 On selvää, että tällainen ilmoitusjärjestelmä voi toimia tehokkaasti ainoastaan osana oikeudenmukaista toimintaympäristöä, jossa asianomaiset työntekijät ovat suojassa työnantajansa heihin kohdistamilta toimilta eikä heille aiheudu haittaa tai oikeudellisia seuraamuksia tahattomista virheistä, ellei kyseessä ole huolellisuusvelvoitteen törkeä ja tahallinen rikkominen, joka on selkeästi osoitettu.

5.4 ETSK suhtautuukin erittäin myönteisesti siihen, että poikkeamien ilmoittamisen ainoana tarkoituksena on ehkäistä onnettomuuksia ja vaaratilanteita eikä osoittaa syyllisyyttä tai vahingonkorvausvelvollisuutta ja että ehdotetussa asetuksessa vahvistetaan ilmoittajaa suojelevat toimenpiteet ja täydennetään niitä. Niitä voitaisiin kuitenkin vahvistaa vielä enemmän.

5.5 Siviili-ilmailun onnettomuuksien ja vaaratilanteiden tutkinnasta ja ehkäisemisestä antamassaan lausunnossa (1) ETSK painottikin jo, että EU:n tasolla tarvitaan enemmän toimia sen takaamiseksi, että kaikki jäsenvaltiot muuttavat kansallisia rangaistusjärjestelmiään oikeudenmukaisten toimintatapojen edistämiseksi, sekä korosti oikeudenmukaista toimintaympäristöä koskevan eurooppalaisen peruskirjan laatimisen merkitystä, kun tavoitteena on välttää rangaistukset tahattomista virheistä.

5.6 ETSK pahoittelee, että tätä ehdotusta ei ole sisällytetty tarkasteltavana olevaan asetusehdotukseen, jossa tosin mainitaan turvallisuus- ja oikeusviranomaisten välinen yhteistyö ennakkojärjestelyiden muodossa (15 artiklan 4 kohta: "Näillä ennakkojärjestelyillä on pyrittävä varmistamaan oikea tasapaino asianmukaisen lainkäytön tarpeen ja turvallisuustietojen jatkuvan saatavuuden välillä."). Tämä on askel oikeaan suuntaan, mutta nämä järjestelyt koskevat ainoastaan tietojen "riittävää" luottamuksellisuutta eivätkä suojaa ilmoittajia oikeudellisilta seuraamuksilta.

5.7 Ilmoittajan suojelua koskeva säännös, jonka mukaan "jäsenvaltioiden on pidätyttävä aloittamasta oikeudenkäyntimenettelyjä sellaisten suunnittelemattomien tai tahattomien lainrikkomusten johdosta, jotka tulevat niiden tietoon ainoastaan siksi, että niistä on tehty ilmoitus", tulisi laajentaa koskemaan myös ilmoittajan työnantajaa. Ehdotetun asetuksen 16 artiklan 3 kohtaa olisi täydennettävä tältä osin.

5.8 Mitä tulee säännökseen, joka velvoittaa kaikki alan organisaatiot laatimat sisäiset säännöt, joissa määritellään, miten oikeudenmukaista toimintaympäristöä koskevat periaatteet taataan ja miten niitä sovelletaan, ETSK ehdottaa, että tietolähteen suojelua koskevien unionin säännösten täytäntöönpanosta kussakin jäsenvaltiossa vastaavan tahon tulisi ensin hyväksyä nämä säännöt.

5.9 Vaikka asetus on kaikilta osiltaan velvoittava, ja sitä on sovellettava sellaisenaan kaikissa jäsenvaltioissa kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä, osa sen kohdista, muun muassa sisäiset säännöt oikeudenmukaista toimintaympäristöä koskevien periaatteiden soveltamisesta organisaatioissa ja asetuksen rikkomiseen sovellettavat säännöt, on vielä määriteltävä tai saatettava osaksi kansallista lainsäädäntöä. ETSK olisi toivonut, että asetuksessa olisi määräaika näiden osa-alueiden täytäntöönpanolle.

5.10 Koska oikeudenmukainen toimintaympäristö on ratkaisevan tärkeä ilmoittajien suojelemiseksi tehokkaalla tavalla ja tätä kautta onnettomuusriskien ehkäisemiseksi, ETSK on antanut ulkopuolisen asiantuntijan tehtäväksi laatia aiheesta tutkimus, jonka päätelmät lähetetään sidosryhmille.

Bryssel 17. huhtikuuta 2013 Euroopan talous- ja sosiaalikomitean puheenjohtaja Henri MALOSSE

(1) EUVL C 21, 21.1.2011, s. 62–65.